Worcester-polisielid en verdagte se ma vas oor korrupsie | Maroela Media
Worcester-polisielid en verdagte se ma vas oor korrupsie
'n Polisiebeampte van Worcester in die Wes-Kaap is Vrydagoggend in hegtenis geneem nadat sy glo 'n klaer probeer oorreed het om kriminele aanklagte te laat vaar.
"Die 32-jarige polisiebeampte van die Worcester-polisiestasie, staan tereg op aanklag van korrupsie en dwarsboming van die gereg," het lt.kol. André Traut, woordvoerder van die polisie, gesê.
Hy het gesê sy moes 'n saak van poging tot moord teen 'n lid van die JCY-bende ondersoek, van 'n voorval wat ongeveer 'n jaar gelede plaasgevind het. "Tydens haar interaksie met die klaer, is 'n geldelike beloning vir hom aangebied om die klagtes te laat vaar. Die verdagte se ma het ook soms die polisiebeampte vergesel wanneer sy die klaer besoek het."
Volgens Traut het die verdagte se 56-jarige ma glo ook ander getuies geïntimideer om nie teen haar seun te getuig nie. Die ma is ook Vrydagoggend in hegtenis geneem en staan tereg op aanklag van intimidasie.